b'\n_START_ARTICLE_\nGranulocit\n_START_PARAGRAPH_\nGranulociti (tudi celice granulocitne vrste) so ena od vrst belih krvni\xc4\x8dk in so dobili ime po svojih zna\xc4\x8dilnih skupkih zrnc (granulacijah) v citoplazmi. Obstaja ve\xc4\x8d vrst zrnc, po katerem se tudi lo\xc4\x8dijo med seboj. Njihove glavne funkcije so v glavnem fagocitoza, razstrupljanje (detoksifikacija) pa tudi druge naloge.\n_START_SECTION_\nBazofilci\n_START_PARAGRAPH_\nBazofilci so najmanj\xc5\xa1i izmed granulocitov. Jedro ima obi\xc4\x8dajno le 2 segmenta oz. dela, ki jih prekrivajo groba, temnovijoli\xc4\x8dna zrnca. Bazofilcov je v krvi zelo malo, saj predstavljajo le 0,5-1\xc2\xa0% vseh levkocitov._NEWLINE_Njihove funkcije so prepre\xc4\x8devanje strjevanja krvi s spro\xc5\xa1\xc4\x8danjem heparina ter spro\xc5\xa1\xc4\x8danje histamina pri vnetnih reakcijah._NEWLINE_Krvnih bazofilcev ne smemo zamenjati s tkivnimi bazofilci (pitankami oz. mastociti), ki so morfolo\xc5\xa1ko in po funkcijah zelo podobni prvim. Nahajajo se predvsem v limfati\xc4\x8dnem tkivu, sluznicah in kostnem mozgu.\n_START_SECTION_\nEozinofilci\n_START_PARAGRAPH_\nEozinofilci so nekoliko ve\xc4\x8dji od nevtrofilcev; merijo okoli 12-17 \xce\xbcm. Jedro ima le 2 segmenta. Citoplazma je nabito polna oran\xc5\xbenih zrnc, tako da pogosto ni vidna. Od celotnega \xc5\xa1tevila levkocitov v krvi predstavljajo v povpre\xc4\x8dju le 1-3\xc2\xa0% in so prete\xc5\xbeno uskladi\xc5\xa1\xc4\x8deni v kostnem mozgu. Pove\xc4\x8danje njihovega \xc5\xa1tevila je lahko indikator oku\xc5\xbebe._NEWLINE_Funkcija eozinofilcev je onesposabljanje tujih beljakovin, kar je \xc5\xa1e zelo pomembno pri mladosti v boju proti oku\xc5\xbebam z razli\xc4\x8dnimi zajedavci, ki so vir tujih beljakovin.\n_START_SECTION_\nNevtrofilci\n_START_PARAGRAPH_\nNevtrofilci merijo od 12 do 15 \xce\xbcm. Jedro ima 2-5 segmentov, v povpre\xc4\x8dju 3, med seboj pa so povezani s tanko nitko. Citoplazma je enaka kot pri pali\xc4\x8dastem granulocitu. Predstavljajo 55-70\xc2\xa0% vseh levkocitov. Ve\xc4\x8dina jih je uskladi\xc5\xa1\xc4\x8denih v kostnem mozgu, medtem ko manj\xc5\xa1i del kro\xc5\xbei po periferni krvi._NEWLINE_Njihova glavna naloga je fagocitoza bakterij in mikrobov, delno pa tudi anorganskih snovi in nekaterih celic. Za razliko od bazofilcev in eozinofilcev se ti aktivno gibljejo, kar jim omogo\xc4\x8da hiter dostop do vnetih tkiv.'